This Slovak-language edition
issued by special arrangement with

Barbour Publishing, Inc.

1810 Barbour Drive

Uhrichsville, Ohio 44683 U.S.A.

©2013 by Barbour Publishing, Inc.

Z amerického originálu:
Mornings with God: Prayers and Devotions for Women

Vydal © Zachej.sk, 2025

Grafika © Lýdia Valter

Preklad: Zachej.sk

Lektor prekladu: Pavol Petrík

Redaktorka: Lenka Adamčíková Kostolanská

Jazyková korektúra: Martina Kostolanská

Biblické citáty sú uvedené podľa oficiálneho katolíckeho prekladu Svätého písma (SSV, 2023).

ISBN 978- 80-8211-811-0 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Úvod

Ako ženy, ktoré sa usilujú žiť svoju vieru v tomto uponáhľanom svete, jednoducho musíme začínať každý deň v Božej prítomnosti. Náš nebeský Otec chce, aby sme ho spoznali. Rána s Bohom sú zbierkou biblických citátov, modlitieb a krátkych zamyslení, ktoré ti pomôžu vykročiť do nového dňa spolu s Pánom. Keď budeš čítať jednotlivé modlitby, prijmi ich za svoje. Rozjímaj nad Božím slovom. Môžeš si tiež viesť denník, do ktorého si budeš zapisovať svoje osobné myšlienky. Boh ťa miluje a túži po každodennom spoločenstve s tebou. Si dcérou Kráľa kráľov; začni každé ráno so svojím Otcom.

Včasráno, hneď na úsvite,
vstal a vyšiel von.
Utiahol sa na pusté miesto
a tam sa modlil.

Evanjelium podľa Marka 1, 35

Radosť
v Pánovi

Radosť v Pánovi je vaša sila!

Kniha Nehemiášova 8, 10

Pane, niektoré rána vstávam s elánom, pripravená začať nový deň. Cítim sa oddýchnutá a plná energie. Inokedy však premýšľam, ako vôbec zvládnem deň, ktorý ma čaká. Pripomínaj mi, že ako tvoje dieťa mám prístup k zdroju sily, ktorý je pre mňa neustále k dispozícii. Možno sa necítim vždy radostne, ale radosť, ktorú nachádzam v tebe, ma posilňuje. Prosím, obnov mi silu, keď trávim čas nad tvojím slovom. Modlím sa v Ježišovom mene. Amen.

Tí, ktorí čítajú Božie slovo a rozjímajú nad ním, spoznávajú Pánovo srdce jedinečným spôsobom. Pravá radosť pramení zo vzťahu s Otcom.

Radosť
prichádza zrána

Podvečer je nám hosťom plač a radosť nadránom.

Kniha žalmov 30, 6

Dobré ráno, Bože! Koľko nocí si ešte poplačem do vankúša, kým si spomeniem, že tvoje slovo sľubuje radosť pri rannom prebudení? Uprostred tmavej noci sa moje starosti zdajú neprekonateľné. Ale nie sú. Ráno všetko pôsobí novým dojmom a opäť si uvedomujem, že spolu to zvládneme. Otče, ďakujem ti za nový deň! Daj, nech v ňom objavím pravú radosť. Amen.

Keď ťa v tme premáhajú starosti, dôveruj tomu, čo ti Boh ukázal ako pravdu vo svetle. Jeho milosrdenstvo je každé ráno nové!

Pravá radosť

Toto som vám povedal, aby vo vás bola moja radosť a aby vaša radosť bola úplná.

Evanjelium podľa Jána 15, 11

Otče, ďakujem ti za tvoje slovo, ktoré ma učí, ako zakúsiť pravú radosť. Tento svet sa ma snaží ovplyvňovať prostredníctvom médií a ľudí, ktorí ťa nepoznajú. Vyskúšala som niektoré veci, ktoré vraj prinášajú radosť, no napokon vo mne vždy zanechali prázdnotu. Ďakujem ti za pravdu. Pomáhaj mi zostať v tebe, aby som mohla prekypovať radosťou. Amen.

Uvedomuješ si, že Ježiš Kristus chce, aby si bola naplnená radosťou? Dokonca chce, aby si ňou prekypovala? Prečítaj si 15. kapitolu Evanjelia podľa Jána; dozvieš sa v nej, ako viesť život naplnený radosťou.

Radosť a nádej

Blažený, komu pomáha Boh Jakubov, kto sa spolieha na Pána, svojho Boha.

Kniha žalmov 146, 5

Bože, čím dlhšie žijem, tým viac si uvedomujem, že radosť a nádej kráčajú ruka v ruke. Mám radosť, pretože moja nádej je v tebe. Ďakujem ti, Pane, že ako tvoja dcéra nekráčam v ústrety novému dňu bez nádeje. Nachádzam radosť bez ohľadu na to, čo sa stane, pretože moja nádej nespočíva v tomto svete ani v mojich okolnostiach, ale v tebe, Pane. Amen.

Tí, ktorí dôverujú Pánovmu menu, sú oddelení od tohto sveta. Na tvári veriaceho sa zračí radosť, ktorá nežiari z tváre človeka bez nádeje.

Radosť
v Pánovom mene

Nech sa tešia všetci, čo majú v teba dôveru, a naveky nech jasajú. Chráň ich a nech sa radujú v tebe, čo tvoje meno milujú.

Kniha žalmov 5, 12

Otče, dnes ráno sa s tebou stretávam aspoň na krátku chvíľu, kým ma nepohltí ruch nového dňa. Dôverujem ti. Nie je vždy ľahké niekomu dôverovať, ale ty si sa v mojom živote ukázal ako hodný dôvery. Viem, že si mojím ochrancom, a v tomto poznaní nachádzam radosť. Aj dnes predo mnou kráčaš do boja. Rozhodla som sa pre radosť, lebo milujem meno všemohúceho Pána. Amen.

Ak si dcérou zvrchovaného Boha, nikdy sa nemusíš obávať, či tu Pán bude pre teba. On je hodný dôvery. Aká radosť spočíva v týchto slovách!

Raduj sa
bez ohľadu
na okolnosti

Ustavične sa radujte! Bez prestania sa modlite, pri všetkom vzdávajte vďaky, lebo to je Božia vôľa v Kristovi Ježišovi pre vás!

Prvý list Solúnčanom 5, 16 – 18

Pane, sú dni, keď sa jednoducho nemôžem neradovať z toho, čo konáš. No rutina všedných dní je často taká fádna! Niet sa z čoho tešiť, niet za čo ďakovať... Alebo predsa? Otče, pomáhaj mi, aby som bola radostná a vďačná počas každého dňa. Veď každý jeden deň je darom od teba. Pripomeň mi túto pravdu aj dnes a, prosím, daj mi srdce plné radosti a vďačnosti. Amen.

Poznáš niekoho, kto sa vždy usmieva? Taký človek sa rozhodol byť radostný bez ohľadu na okolnosti. Aj ty si zvoľ postoj radosti a vďačnosti.

Radosť v piesni

Pán je moja pomoc a môj ochranca. V neho dúfalo moje srdce a prišla mi pomoc; zaplesalo moje srdce a za to mu spevom ďakujem.

Kniha žalmov 28, 7

Nebeský Otče, dnes ráno k tebe prichádzam s piesňou na perách a s radosťou v srdci. Ďakujem ti za všetko, čo konáš v mojom živote. Pôsobíš vo chvíľach, keď vnímam tvoju prítomnosť, ale aj vtedy, keď ju necítim. Chválim ťa za to, že si Boh. Radujem sa, lebo som tvoja dcéra. Amen.

Biblia hovorí o radosti vyjadrenej spevom, o chválení Boha hudbou, ba dokonca aj o tanci pred Pánom. Ako dnes vyjadríš chválu svojmu nebeskému Otcovi prostredníctvom hudby ty?

Už žiadny
zármutok

Aj vy ste teraz smutní; ale zasa vás uvidím a vaše srdce sa bude radovať. A vašu radosť vám nik nevezme.

Evanjelium podľa Jána 16, 22

Ježišu, tvoji učeníci boli zronení. Povedal si im, že odchádzaš, ale opäť ich uvidíš. Títo muži ťa sprevádzali a rozprávali sa s tebou. Bol si ich vodcom aj priateľom. Akí stratení sa museli cítiť pri tvojom ukrižovaní! No o tri dni neskôr... Úžasné! Pane, ty premieňaš smútok na radosť. Pomôž mi dôverovať tejto pravde. Ďakujem ti, Ježišu. Amen.

Možno dnes tvoje srdce ťaží smútok alebo túžba. No príde deň, keď už nebude žiadny zármutok, iba radosť! Prijmi toto prisľúbenie z Božieho slova.

Radosť
v Božom slove

Ukázal si mi cestu života, naplníš ma radosťou pred svojou tvárou.

Skutky apoštolov 2, 28

Ďakujem ti, Bože, že vo Svätom písme objavujem cestu života. Na stránkach Biblie nachádzam múdre rady. Pane, ty mi zjavuješ pravdu – a niet väčšieho požehnania, akým je poznanie pravdy. Vo svojom slove mi hovoríš, že pravda ma vyslobodí. Som slobodná žiť tak, aby ti to prinášalo slávu a česť. Nech aj ostatní uvidia radosť, ktorú som v tebe našla! Amen.

Boh možno nenapíše odpovede na tvoje otázky na oblohu, no sú zapísané na stránkach jeho večného slova, preniknutého pravdou.

Oslavuj Boha
svojou prácou

Čokoľvek robíte, robte z tej duše ako Pánovi, a nie ako ľuďom! Veď viete, že od Pána dostanete za odmenu dedičstvo. Slúžte Pánovi, Kristovi!

List Kolosanom 3, 23 – 24

Pane, keď dnes pracujem – či už doma, alebo inde –, túžim ťa svojimi skutkami oslavovať. Nie som z tohto sveta, no žijem v ňom a často má na mňa priveľký vplyv. Otče, daj mi milosť, aby som dvakrát premýšľala, kým sa začnem sťažovať na úlohy, ktoré mám dnes pred sebou. Chcem konať s vedomím, že pracujem pre teba, svojho Otca. Nech sa na mojej tvári zračí tvoja láska k tým, ktorí sú okolo mňa. Amen.

Boh ustanovil, že človek má pracovať a potom odpočívať. Sám nám to ukázal na príklade stvorenia sveta. Pracuj – Boh ťa k tomu povoláva.

Služba blížnym

Navzájom si slúžte v láske! Veď celý zákon sa spĺňa v jedinom slove, v tomto: „Milovať budeš svojho blížneho ako seba samého!“

List Galaťanom 5, 13 – 14

Bože, nie som na tejto zemi, aby som slúžila sebe. Nie je to celé o mne – no občas na to zabúdam. Služba blížnym je tým, o čom má byť tento život, však? Otče, daj mi dnes príležitosť prejaviť lásku iným. Nech sa každý okamih stane Božím okamihom. Pomôž mi vnímať potreby ľudí okolo mňa. Vytvor vo mne srdce, ktoré miluje druhých a kladie ich pred seba. Amen.

Zamysli sa nad tým, čo motivuje tvoje skutky. Slúžiš druhým preto, aby si získala pozornosť a uznanie za svoju láskavosť? Alebo konáš z lásky a úprimného súcitu?

Koniec ukážky